ད་དུ་མི་གསོད། བཙུན་པས་ཚུལ་ཁྲིམས་ཁྱད་དུ་མི་གསོད། ཆོས་ཤེས་པས་ཚེ་འདི་དོན་དུ་མི་གཉེར། ཐར་པ་འདོད་པས་བྱང་ཆུབ་དོན་དུ་གཉེར་བ་ཞིག་ལ་བསྟེན་དགོས་པར་གསུངས། རྒྱུད་འཇམ་ཞེ་སྡང་རབ་སྤངས་ཤིང་། །རིག་པའི་གནས་ལ་མཁྱེན་པར་སྦྱངས། །ལོག་རྟོག་ཕྱིར་རྒོལ་ཚར་བཅད་ནས། །ཚིག་དོན་སྤོབས་པ་རབ་གྱུར་པ། །བསྟན་པའི་ཆོས་ལ་མཁས་པ་ཡིན། །ཞེས་སོ། །བྱང་ཆུབ་སེམས་དཔའི་ས་ནས། ཁྲིམས་ལྡན་མང་དུ་ཐོས་པ་དང་། །རྟོགས་ལྡན་བརྩེ་བཅས་འཇིགས་པ་མེད། །བཟོད་ལྡན་མི་སྐྱོ་དགེ་བའི་ཚིག །བརྒྱད་ཀྱིས་བཤེས་གཉེན་ཡོངས་རྫོགས་ལྡན། །ཞེས་གསུངས། སུམ་བརྒྱ་པ་ནས། ཚུལ་ཁྲིམས་ལྡན་ཞིང་འདུལ་བའི་ཆོ་ག་ཤེས། །ནད་པ་སྙིང་བརྩེ་འཁོར་ནི་དག་པ་དང་། །ཆོས་དང་ཟང་ཟིང་ཕན་འདོག་བརྩོན་པ་དང་། །དུས་སུ་འདོམ་པ་དེ་དག་བླ་མར་བསྔགས། །ཞེས་གསུངས། ཡུམ་ནས། ཆོས་གསུམ་ལྡན་པ་ལ་བསྟེན་དགོས་པར་གསུངས་ཏེ། ཕན་པ་འཐོབ་པར་བྱེད་པའི་ཆེད་དུ་བླང་བྱའི་དོན་སྟོན་ཤེས་པ་དང་། མི་ཕན་པ་སྤང་བར་བྱ་བའི་ཕྱིར་དོར་བྱ་སྟོན་ཤེས་པ་དང་།⁽1763⁾ཐབས་ཀྱིས་དགེ་བའི་རྩ་བ་ཅི་བྱེད་ཐམས་ཅད་སེམས་ཅན་གྱི་དོན་དུ་རྫོགས་པའི་སངས་རྒྱས་སུ་བསྔོ་བ་དང་། །ཤེས་རབ་ཀྱིས་ཆོས་ཐམས་ཅད་བདག་མེད་སྟོང་པར་སྟོན་པའོ།། ཕ་རོལ་ཏུ་ཕྱིན་པ་དྲུག་གི་མི་མཐུན་པའི་ཕྱོགས་འགོགས་ཤིང་མཐུན་པའི་ཕྱོགས་བསྒྲུབ་པར་སྟོན་ཤེས་པའོ། །དེ་ལ་གང་ཟག་ཚོགས་བསགས་ཤིང་རྒྱུད་སྦྱངས་པ། དང་པོ་ནས་ཡོན་ཏན་ཧད་བྱུང་དུ་ཅིག་ཅར་འཇུག་པ་ལ་ཆོས་ཐམས་ཅད་སྐྱེ་མེད་སྤྲོས་བྲལ་དུ་བསྟན། ཚོགས་སྟོབས་ཆུང་ཞིང་སྦྱངས་པ་ཞན་པ་ཡོན་ཏན་བགས་ཀྱིས་སྐྱེ་བ་རིམ་གྱི་འཇུག་པ་ལ། དང་པོ་ནས་བདག་མེད་སྟོང་པ་ཉིད་བསྟན་ན་སྐྲག་ཅིང་སྔངས་པས་སྐུར་པ་འདེབས་ཏེ། མ་སྐྱེས་དགྲའི་འགྱོད་པ་བསལ་བ་ནས། འཇམ་དཔལ་གྱིས། རྒྱལ་པོ་ཆེན་པོ་ཁྱོད་ཀྱིས། ཡབ་དཀྲོང་བ་སེམས་ལ་ཁ་དོག་མེད། དབྱིབས་དང་བྲལ། ཅི་ཡང་མ་གྲུབ། སྐྱེ་བ་དང་འགག་པ་མེད། གང་ན་ཡང་མི་གནས་ཏེ། རང་བཞིན་གྱིས་མི་དམིགས་ཤིང་མེད་པ་གཅིག་ཡིན། ཞེས་གསུངས་པས། མ་སྐྱེས་དགྲ་ཆོས་ལ་ཆོས་ཀྱི་མིག་རྣམ་པར་དག་ནས། ཆོས་ཐམས་ཅད་རྡུལ་དང་བྲལ་ཞིང་ཡོངས་སུ་གྲོལ་ཏེ། ཉན་ཐོས་འཕགས་པ་དགྲ་བཅོམ་པ་ལྔ་བརྒྱ་སྐྲག་ནས། འཇམ་དཔལ་ནི། སེམས་མེད་ཟེར་ནས་ཆད་ལྟ་བར་འདུག་པས། བདག་ཅག་རྣམས་ནི་འདི་ཡི་རྗེས་སུ་མི་འབྲང་ངོ་ཟེར་ནས་ཆོས་མ་ཉན་པ་ལྟ་བུ་དང་། དམན་ལ་མཆོག་ནི་བསྟན་པ་ན། །འཁྲུག་པར་འགྱུར་གྱི་ཞི་ཕྱིར་མིན། །ལག་འགྲོས་འོ་མ་འཐུང་བ་བཞིན། །ཕུང་བར་འགྱུར་བ་ཁོ་ནར་ཟད། །ཞེས་གསུངས་པས། རིམ་གྱིས་པ་ལ། རྒྱལ་པོའི་བཙུན་མོ་ཤི་བ་བརྡ་སྤྲོད་པའི་ཚུལ་དུ་ཐབས་ཀྱིས་སྟོན་དགོས་ཏེ། དང་པོར་མི་དགེ་བ་ལས་བཟློག་ཅིང་། དགེ་བ་བྱེད་དུ་འཇུག །དེ་ནས་གང་ཟག་གི་བདག་མེད་བསྟན། དེ་ནས་ཆོས་ཀྱི་བདག་མེད་གཟུང་བ་རང་བཞིན་མེད་པ་དང་། འཛིན་པ་རང་བཞིན་མེད་པ་བསྟན། དེ་ནས་གཟུང་འཛིན་གཉིས་ཀས་སྟོང་པའི་སེམས་རང་བཞིན་མེད་པར་བསྟན་ཏེ། དབུ་མ་བཞི་བརྒྱ་པ་ལས། བསོད་ནམས་མིན་པ་དང་པོ་བཟློག །བར་དུ་བདག་ནི་བཟློག་པ་སྟེ། །ཕྱི་ནས་ལྟ་བ་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་པ་དང་། རིགས་པ་དྲུག་ཅུ་པ་ནས། དེ་ཉིད་ཚོལ་ལ་ཐོག་མར་ནི། །ཐམས་ཅད་ཡོད་ཅེས་བརྗོད་པར་བྱ། །དོན་དམ་རྟོགས་ཤིང་ཆགས་མེད་ལ། །ཕྱིས་ནི་རྣམ་པར་བདེན་དོན་ཉིད། །ཅེས་གསུངས། དེ་ལྟར་འཁོར་བ་དང་མྱ་ངན་ལས་འདས་པ་གཉིས་སྤངས་ནས་མི་གནས་པའི་མྱ་ངན་ལས་འདས་པ་ཐོབ་པར་བྱེད་དེ། ཡུམ་བར་མ་ནས། བྱང་ཆུབ་སེམས་དཔའ་སེམས་དཔའ་ཆེན་པོའི་དགེ་བའི་བཤེས་གཉེན་ནི། གང་དེ་ལ་གཟུགས་མི་རྟག་ཅེས་བྱ་བ་དེ་མི་དམིགས་པའི་ཚུལ་གྱིས་ཆོས་སྟོན་ཅིང་། དགེ་བའི་རྩ་བ་རྣམས་ཀྱང་རྣམ་པ་ཐམས་ཅད་མཁྱེན་པ་ཉིད་མ་གཏོགས་པ། ཉན་ཐོས་ཀྱི་སའམ། རང་སངས་རྒྱས་ཀྱི་སར་ཡོངས་སུ་བསྔོར་མི་འཇུག་གོ །ཞེས་གསུངས། བླ་མ་འདོད་ཆགས་ལ་མི་གནས། ཞེ་སྡང་ལ་མི་གནས། ང་རྒྱལ་ལ་མི་གནས། ཕྲག་དོག་ལ་མི་གནས་ཏེ། ལྟ་སྒོམ་སྤྱོད་པ་ལ་སོགས་པ་ང་རྒྱལ་མེད་པར་སྟོན། རློམ་སེམས་མེད་པར་སྟོན། ཕྲག་དོག་མེད་པར་སྟོན། འཕེལ་འགྲིབ་མེད་པར་སྟོན་ཏེ། ཤེས་རབ་དང་ལྡན་སྙིང་རྗེ་ཆེ། །ཐེག་པ་ཆེན་པོའི་ལམ་སྟོན་མཁས། །རང་ཉིད་བསྒྲུབ་ལ་གནས་པ་དང་། །གཞན་དག་བསྒྲུབ་ལ་སྦྱོར་བར་མཁས། །ཞེས་པ་དང་། གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང་། །བླ་མ་རིན་ཆེན་ལྟ་བུ་ཡི། །རྡོ་རྗེ་ཅན་ཞབས་པད་མོར་འདུད། །ཅེས་གསུངས་པས། ཉམས་རྟོགས་བསྐྱེད་པའི་བླ་མ། ཡང་དག་པར་རྫོགས་པའི་སངས་རྒྱས་ཉིད་ནས་དུས་ད་ལྟར་གྱི་བླ་མའི་བར་དུ་བརྒྱུད་པ་བར་མ་ཆད་པ། རྟོགས་པ་དང་ལྡན་པ། རང་ལ་ཞེ་འདོད་མེད་པ། སྙིང་རྗེ་ཆེ་བ། བརྒྱུད་པ་དང་ལྡན་པའི་མན་ངག་ཉམས་སུ་མྱོང་ཞིང་སྟོན་མཁས་པའོ། །དེའང་མོས་གུས་མཐར་ཐུག་ཏུ་སྐྱེ་བ་ཅིག་ཅར་དུ་འཇུག་པའི་གང་ཟག་དང་། མོས་གུས་ལ་འཕེལ་འགྲིབ་ཆུང་བ་རིམ་གྱིས་འཇུག་པའི་གང་ཟག་དང་། མོས་གུས་མཐོ་དམན་ཆེ་བ་ཐོད་རྒལ་བ་སྐྱེ་བའི་གང་ཟག་གསུམ། ལམ་མཐོ་དམན་དུ་གནས་ཐ་དད་དུ་བསྟན་པར་བྱ་སྟེ། ཅིག་ཅར་འཇུག་པའི་ལྟ་སྒོམ་དེ། །རིམ་གྱིས་འཇུག་པའི་གེགས་སུ་འགྱུར། །ཅེས་པ་དང་། རྣལ་འབྱོར་པ་ནི་བློ་ཁྱད་ཀྱི། །གོང་མ་གོང་མ་རྣམས་ཀྱིས་གནོད། །ཅེས་གསུངས། ཡོན་ཏན་བསྐྱེད་ཀྱི་བླ་མ་དེ། །བསྐལ་པ་དུ་མར་རྒྱུད་སྦྱངས་བསོད་ནམས་བསགས། །བསླབ་གསུམ་དང་ལྡན་ལྷག་བསམ་རྣམ་པར་དག །ཞི་དུལ་དེས་ལ་ཚིག་འཇམ་རང་སེམས་གྲོལ། །འགྲོགས་ན་སྐྱོ་ངལ་མེད་ཅིང་མཐོང་ཐོས་དོགས་གསུམ་བྲལ། །བསྟེན་ན་དང་བ་འདྲེན་ཅིང་ཡོན་ཏན་འཕེལ་བར་བྱེད། །མཐོང་བ་དད་ཅིང་ཉེས་པའི་སྐྱོན་རྣམས་ཞི། །འཁོར་ལ་ངག་འཇམ་སྙན་པས་ཚིམ་པར་མཛད། །ཚེ་འདིའི་ལྟོས་པ་རབ་ཟད་གཞན་དོན་བརྩོན། །སྙིང་རྗེ་དང་བཅས་འགྲོ་བའི་སྡུག་བསྔལ་ཁུར། །ཅེས་པ་དང་། རང་གི་ཡོན་ཏན་མི་སྒྲོགས་ཆོས་སུ་གསུངས། །གཞན་གྱི་ཉེས་པ་མི་བརྗོད་ཕན་སེམས་བདེན་ཚིག་སྨྲ། །བསྡད་པའི་ས་རྣམས་ཉམས་དགའ་འཇིགས་དང་བྲལ། །ཐང་ལྷོད་སྒང་གཤོང་མེད་པར་ཕ་རོལ་ཕྱིན་པ་དྲུག་ལ་གནས། །ཞེས་པ་དང་། ཟས་ནོར་ཆོག་ཤེས་ཆོས་ལ་ལེ་ལོ་མེད། །རྟག་ཏུ་དབང་པོ་དུལ་ཞིང་སྒོ་གསུམ་འཇམ། །དུས་ཀུན་ཕན་པར་གྱུར་པའི་ཚིག་སྨྲ་བ། །འདི་ནི་དམ་པའི་མཚན་ཉིད་ཡིན་པར་གསུངས། །ཞེས་པ་དང་། བཟང་ངན་མཐོ་དམན་མེད་པ་ཡི། །སྐྱེ་བོ་རྣམས་ལ་སྙོམས་པར་ཕན། །བླ་མ་དཀོན་མཆོག་མཆོད་པ་ལ། །རྒྱུན་ཆད་མེད་པར་བརྩོན་པའོ། །ཞེས་གསུངས། བསྒྲུབ་པའི་ཉམས་དང་ལྡན་པ། སྣོད་ཤེས་ཤིང་བྱིན་གྱིས་རློབ་ནུས་པ། བདུད་ངོས་འཛིན་པ་ལ་མཁས་པ། གནས་ལུགས་ཉམས་སུ་མྱོང་ཞིང་དོན་མ་འཁྲུལ་བར་སྟོན་ཤེས་པའོ། །བསྟེན་བྱ་བླ་མའི་མཚན་ཉིད་བསྟན་པའི་ལེའུ་སྟེ་བཞི་པའོ།། །།གང་ཟག་གི་རིགས་རྣམ་པར་བཞག་པ་ནི། སྤྱིར་ཐེག་པ་ཆེན་པོའི་རྒྱུའི་རིགས་ཀུན་ལ་ཡེ་ནས་ཡོད་དེ། ཧེ་རུ་ཀའི་ལུང་དྲི་མ་མེད་པ་ནས། བདེ་གཤེགས་སྙིང་པོས་འགྲོ་ཀུན་ཡོངས་ལ་ཁྱབ། །ཅེས་པ་དང་། དགྱེས་པ་རྡོ་རྗེ་ནས། བཤང་གཅིའི་སྲིན་བུ་ལ་སོགས་པ། །ངོ་བོ་ཉིད་ཀྱིས་རྟགས་དེ་ཅན། །ཞེས་པ་དང་། ས་ར་ཧའི་ཞལ་ནས། སྲོག་ཆགས་ཐམས་ཅད་ཀུན་ལ་ཡང་། །དེ་ཉིད་ཡོད་དེ་རྟོགས་པ་མེད། །ཅེས་གསུངས། དེ་ལྟར་རིགས་ངོ་བོ་ཉིད་ཀྱིས་ཡོད་ཀྱང་། རིགས་མ་སད་ན་སངས་རྒྱས་ཀྱི་རིགས་ཀྱི་བྱ་བ་བྱེད་མི་ནུས་པས། རིགས་ཁོང་ནས་སད་ཅིང་། རིགས་ཀྱི་ཉེས་དམིགས་དང་བྲལ་བ་ཞིག་དགོས་ཏེ། མདོ་སྡེ་རྒྱན་ལས། ཉོན་མོངས་གོམས་དང་མི་འགྲོགས་⁽1763⁾མི་དགེ་བའི་དང་། །འཕོངས་⁽1763⁾ཡོ་བྱད་ཀྱི་བྲན་གཡོག་ལ་སོགས་པ་དང་གཞན་གྱི་དབང་ཉིད་དེ། །མདོར་ན་རིགས་ཀྱི་ཉེས་དམིགས་དག །རྣམ་པ་བཞིར་ནི་ཤེས་པར་བྱ། །ཞེས་གསུངས། དེའང་རིགས་ཀྱི་རྟགས་དང་ལྡན་པ་ཞིག་དགོས་ཏེ། མགོན་པོ་བྱམས་པའི་ཞལ་ནས། སྦྱོར་བའི་སྔོན་དུ་སྙིང་རྗེ་དང་། །མོས་⁽1763⁾ཟབ་མོའི་དོན་ལ་པ་དང་ནི་བཟོད་པ་དང་། །དགེ་བ་ཡང་དག་སྤྱོད་⁽1763⁾སྦྱིན་པ་ལ་སོགས་པ་པ་ནི། །རིགས་⁽1763⁾ཐེག་པ་ཆེན་པོའི་ཀྱི་རྟགས་སུ་ཤེས་པར་བྱ། །ཞེས་པ་དང་། སོ་སོ་སྐྱེ་བོའི་དུས་ན་སྟོང་ཉིད་ཐོས། །ལུས་ཀྱི་བ་སྤུ་ལྡང་བ་ཁོང་ནས་སྐྱེས། །སེམས་ཀྱི་དགའ་བ་ཡང་དང་ཡང་དུ་འབྱུང་། །དགའ་བ་ལས་བྱུང་མིག་ནི་མཆི་མས་བརླན། །གང་ཡིན་དེ་ལ་བྱང་ཆུབ་ས་བོན་ཡོད། །དེ་ལ་རིགས་ཡོད་ཕྱིར་ན་དེ་བསྟན་བྱ། །ཞེས་གསུངས་པས། སྟོང་ཉིད་ཀྱི་གཏམ་ཐོས་པའི་དུས་སུ་དགའ་བ་སྐྱེ་བ། བ་སྤུ་ལྡང་བ། མཆི་མ་འཁྲུག་པ། གདུང་བ་ཤུགས་ལ་སྐྱེ་བ་དང་། སེམས་ཅན་གྱི་དོན་བྱ་སྙམ་པ་འབྱུང་སྟེ། རིགས་ལྡན་གང་ཟག་གི་མཚན་ཉིད་ནི། དད་ལྡན་ཆོས་ལ་གནས་པ་དང་། །བླ་མ་ལ་གུས་ཕན་སེམས་ཆེ། །སྟོང་ཉིད་སྙིང་རྗེ་ཟུང་དུ་ཆུད། །རྒྱུ་འབྲས་ཕྲ་ནས་མིག་བཞིན་བསྲུང་། །ཡོན་ཏན་གསང་ཐུབ་སྐྱེ་བའོ། །ཞེས་པ་དང་། མདོ་སྡེ་རྒྱན་ལས། ཁམས་རྣམས་དང་ནི་མོས་པ་དང་། །བསྒྲུབ་པ་ཐ་དད་དབྱེ་བ་དང་། །འབྲས་བུ་ཐ་དད་དམིགས་པའི་ཕྱིར། །རིགས་ཡོད་ཉིད་དུ་ངེས་པར་བརྗོད། །ཅེས་གསུངས། དེ་ལ་རིགས་ངེས་པ་དང་། མ་ངེས་པ་དང་། རྐྱེན་གྱི་བསྒྱུར་དུ་མེད་པ་དང་བསྒྱུར་དུ་ཡོད་པ་བཞིར་གསུངས་ཏེ། བྱམས་པའི་ཞལ་ནས། རིགས་ནི་ངེས་དང་མ་ངེས་པ། །རྐྱེན་རྣམས་ཀྱིས་ནི་མི་འཕྲོག་དང་། །ཕྲོག་པ་ཉིད་དེ་མདོར་ན་རིགས། །དབྱེ་ན་རྣམ་པ་བཞི་ཡིན་ནོ། །ཞེས་གསུངས། རིགས་དང་ལྡན་པའི་ཕན་ཡོན་ལ་བཞི། སྡིག་པའི་ལས་ལ་མི་འཇུག །སྡིག་པ་བྱས་ན་རིགས་མེད་ངན་སོང་དུ་གནས་པ་ལྟར་མི་འདུག་སྟེ། ངན་སོང་གི་སྡུག་བསྔལ་ཆུང་ངུ་མྱོང་ཞིང་མྱུར་དུ་ཐར། དེར་སྐྱེས་པའི་སེམས་ཅན་ཀྱང་སྙིང་རྗེས་སྨིན་པར་བྱེད། མདོ་སྡེ་རྒྱན་ལས། རིང་མོ་ཞིག་ནས་ངན་སོང་དུ། །འགྲོ་ཞིང་མྱུར་དུ་ཐར་བ་དང་། །དེ་ཡང་སྡུག་བསྔལ་ཆུང་ངུ་མྱོང་། །སྐྱོབས་བཅས་སེམས་ཅན་སྨིན་པར་བྱེད། །ཅེས་གསུངས། དེ་ལྟར་རིགས་དང་ལྡན་ཞིང་། རིགས་སད་ནས་ཆོས་ཉམས་སུ་ལེན་པ་ལ། གྲོགས་གལ་ཆེ་སྟེ། བཙག་དང་འགྲོགས་ན་དམར་ལ། རམ་དང་འགྲོགས་ན་སྔོ་བས། དད་པ་མེད་པ་དང་འགྲོགས་ན། སྐྱབས་མགོན་བྱེད་པ་དང་། དཀོན་མཆོག་ལ་མོས་གུས་མི་བྱེད་དེ། དཀར་པོའི་ལོ་ཏོག་སད་ལ་འཆོར། ལེ་ལོ་ཅན་དང་འགྲོགས་ན། བསྒྲུབ་པ་ལ་གཡེལ་ཏེ། ཉམས་རྟོགས་མི་སྐྱེ། གཞན་དོན་དང་འབྲས་བུ་མི་འོང་། ལུས་ངག་ཡིད་གསུམ་ཐ་མལ་དུ་འཆོར། ཕན་སེམས་མེད་པ་དང་འགྲོགས་ན་ཕ་དང་མ་ཡང་དགྲར་འཛིན། བདག་འཛིན་ཆེ་བ་དང་འགྲོགས་ན་རང་གིས་རང་གསོད་པར་བྱེད། ཞེན་པ་ཆེ་བ་དང་འགྲོགས་ན། དོན་མེད་ཀྱི་བསོག་བླུན་གྱིས་ཚེ་འདས། རང་བསྟོད་ཅན་དང་འགྲོགས་ན། ངོས་དགའ་ཅན་དུ་འགྲོ་སྟེ་ཚིག་པ་ཟ། ངག་འཁྱལ་ཅན་དང་འགྲོགས་ན། ལོང་གཏམ་མང་པོས་དུས་འདའ་སྟེ་གཏན་གྱི་སོ་ནམ་དགེ་སྦྱོར་གྱི་བར་དུ་གཅོད། དེས་ན་དཀར་པོའི་ཆོས་ལ་བློ་གྲོས་ཀྱི་མེ་ཏོག་བསྐྱེད་པ་ལ་གྲོགས་པོ་ཆོས་ལྡན་དང་འགྲོགས་པ་གལ་ཆེ་བས། མདོར་ན། ཆོས་དང་མི་མཐུན་པའི་གྲོགས་སྤངས་ཏེ། ཤེས་རབ་བརྒྱ་པ་ནས། གྲོགས་ངན་བསྟེན་ལས་འཇིགས་པ་འབྱུང་། །དུར་ཁྲོད་ཀྱི་ནི་མེ་བཞིན་ནོ། །ཞེས་པ་དང་། ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ཚུལ་ཁྲིམས་ལ་གནས་པ་ནི། ཕྱེད་གྲོགས་ལགས་སོ་ཞེས་པས། ཀུན་དགའ་བོ། ཆོས་བྱེད་པ་མ་ལུས་པ་གྲོགས་ཡིན་ནོ། །ཞེས་གསུངས་སོ། །སྤྱིར་ཐར་པ་བསྒྲུབ་པའི་གྲོགས་ཀྱི་མཆོག་ནི། སྟོན་པ་མཐུན་པ། བླ་མ་མཐུན་པ། ལྟ་བ་མཐུན་པ། བསྒོམ་པ་མཐུན་པ། སྤྱོད་པ་མཐུན་པ། དམ་ཆོས་མཐུན་པ། འཚོ་བ་མཐུན་པ། རྒྱུད་འཇམ་ལ་དུལ་བ། ཕན་ཚུན་གྱི་ངག་མི་གཅོག་པ་ཞིག་དགོས་སོ། །དེ་ལ་སྟོན་པ་མི་མཐུན་ན། དང་པོ་སྐྱབས་འགྲོ་ལ་གནོད་་་་་་ནུབ་བྲང་བསྲུང་དགོས། གྲུབ་མཐའ་སོ་སོར་འཛིན་པས་རྩོད་པ་བྱེད་དེ། སངས་རྒྱས་དང་སངས་རྒྱས་ཀྱི་གསུང་རབ་ལ་སྨོད་ཅིང་མི་མཐུན་པའི་རྐྱེན་བྱེད་དོ།། བླ་མ་མི་མཐུན་ན། ཕྱོགས་འཛིན་བསམ་པས། དང་པོ་སློབ་དཔོན་སུ་བཟང་གི་ངག་འཁྱལ་བྱེད་དེ། ཁྱོད་ཀྱི་སློབ་དཔོན་བས་ངའི་སློབ་དཔོན་ཆོས་མཁས། སྐུ་བཙུན། ཤེས་རབ་ཆེ། ཉམས་རྟོགས་བཟང་ཟེར། དམ་པའི་སྐྱེ་བོ་རྣམས་ཀྱི་སྐྱོན་བགྲང་། ཉི་མ་ལ་ས་འཐོར་བར་བྱེད་དེ། ཐ་མར་འཐབ་རྩོད་དུ་འགྲོ་བས་སྙིང་ཐག་པ་ནས་སྐྱེས་བུ་དམ་པ་རྣམས་ལ་སྨོད། ཞི་བའི་ཆོས་ལ་བགྲང་། དེའི་སྐྱོན་གྱིས་རང་གི་བླ་མ་ཡང་ངས་འདིའི་ཕྱོགས་ཅི་ཙམ་བྱས་པ་ལ་སྙམ་ནས། དང་པོར་ཞེ་སྡང་སྐྱེ། བར་དུ་དྲིན་བགྲང་། ཐ་མར་དམ་པ་ལ་གཤེ་བའི་སྐྱོན་གྱིས་རང་གི་བླ་མ་དང་བྲལ་བ་ཆོས་ཉིད་ཡིན་ཏེ། རང་ཐུར་དུ་ལྷུང་བས། དེས་ན་བླ་མ་མཐུན་པ་གལ་ཆེའོ། །ལྟ་བ་མི་མཐུན་ན་ཟབ་མི་ཟབ་ཀྱི་རྩོད་པ་འོང་། རྩོད་པ་ལ་བརྟེན་ནས་ངན་སྨྲས་འོང་། ངན་སྨྲས་ཀྱིས་ཞེ་འགྲས་ཏེ་ཆེར་འཁྲུག་པ་འོང་། ཆུང་ངུ་རྒྱ་གེག་དཔག་ཏུ་མེད་པ་བརྗོད་དེ། དམ་ཚིག་ཉམས་ནས་ངན་འགྲོར་འགྱུར་བས། དེས་ན་ལྟ་བ་མཐུན་པ་གལ་ཆེའོ། །སྒོམ་པ་མི་མཐུན་ན། གཅིག་སྒོམ་ལ་གཅིག་མི་བསྒོམ་ན་བསྒོམས་པ་དེས་ཁོ་བསྒོམས་པར་ཁས་བླངས་ནས། དར་གཅིག་ལམ་དུ་མི་འདུག་པར་གཡེང་བ་ལ་དགའ། མིན་ན་མི་བསྒོམ་པར་ཚེ་འདི་རང་བསྒྲུབ་པ་ཡིན། སྒོམ་སྒྲུབ་བྱེད་ན་འདི་ཙུག་བྱས་པས་མི་འོང་སྙམ་དུ་ཞེ་ལ་ཡང་སེམས། ངག་ཏུ་ཡང་གཞན་ལ་ཡང་བརྗོད། དེར་ཁོའི་ཡང་རྣ་བར་ཐོས་ཏེ། ང་བསྒོམ་མི་བསྒོམ་ཁོ་ལ་ཅི་ཆ། མངོན་ཤེས་ཡོད་དམ། ལྷ